Versindaba Poetry International Rotterdam Archives : Versindaba
Posts Tagged 'Poetry International Rotterdam'
Poetry International 'n groot sukses
Die fees der feeste
De Volkskrant se Peter Swamborn berig dat die pasafgelope Poetry International te Rotterdam 'n groot sukses was. Dit was naamlik die 40ste jaar waarin dié weeklange poësie-fees plaasgevind het en vanjaar is dit deur 5,500 besoekers bygewoon; aansienlik meer as verlede jaar se 3,400. Nog 'n belangrike feit is dat geen toegangsgelde gevra word nie; besoekers lewer naamlik 'n bydrae na gelang van wat 'n bepaalde item vir hulle werd was. Op dié manier is daar vanjaar 7,850 euro ingevorder. Volgens die beriggewer was 'n interessante toevoeging vanjaar die 70 studente van die Arnhemse Toneelskool wat gedigte vooraf gememoriseer het en dit dan in die oor van omstanders gefluister het. (Sjoe, wat 'n briljante idee!) Nietemin, die hooffokus vanjaar was op die 75-jarige Rutger Kopland en sy gedigte wat deur digters uit Swede, Pole, Hongarye, Rusland, Frankryk, China en Australië voorgelees is in hul onderskeie tale. Ook die items wat gerig was op WH Auden en Jan Eijkelboom, het heelwat belangstelling uitgelok; eersgenoemde vanweë die nuwe vertaling wat in Nederland beskikbaar is en laasgenoemde vanweë sy afsterwe verlede jaar. Volgens die organiseerders was die bywoning van die minder bekende oorsese digters egter teleurstellend. 'n Verdere klagte was gemik teen die parallellopende program wat gemaak het dat die besoekers nie ál die items kon bywoon nie. (De Volkskrant se volledige berig kan hier gelees word.)
Ter afsluiting wil ons jou aandag vestig op Jy het my as drenkeling herken, dr. Hans Ester se briljante artikel oor die korrespondensie tussen Elisabeth Eybers en Chris van Geel. Ook op die woelige gesprek wat onder aan Lucas Malan se artikel Die bruikleen-fenomeen oor intertekstualiteit ontstaan het.
En mag iemand vandag 'n gedig in jóú oor fluister …
Tags: Poetry International Rotterdam, Rutger Kopland
Posted in Nuuswekkers. Louis | Comments Off on Poetry International 'n groot sukses
Die 40ste Rotterdamse Internasionale Poësiefees, wat steeds een van die grootste en mees gesogte feeste ter wêreld is, word vanjaar van 13 tot 19 Junie aangebied. In die verlede het vele Afrikaanse digters al die geleentheid gehad om aan hierdie besonderse fees deel te neem, maar vanjaar is ons enigste verteenwoordiging op die program ons immergroen troebadoerdigter – Gert Vlok Nel. Voorspoed, Gert, ons is saam met jou verheug oor dié uitsonderlike prestasie! Van die vernaamste ander digters op die lys van uitverkorenes is: Jacques Roubaud (Frankryk), Bei Dao (China), Gerrit Kouwenaar (Nederland), Matthew Sweeney (Ierland) en Valzhyna Mort (Rusland). Gaan kyk gerus by http://2009.poetry.nl/ vir meer inligting oor dié Olimpiese Spele van die digkuns.
Dit wil egter ook voorkom asof die organiseerders tans met 'n netelige probleem te make het – verskeie Nederlandse digters, waaronder Rien Vroegindeweij en Jules Deelder het naamlik van die fees onttrek, aangesien net 5 minute voorleestyd aan bepaalde Nederlandse digters toegeken is. Dit is blykbaar die tyd wat aan debutante toegeken word en hulle redeneer dat dit onaanvaarbaar is dat langer voorleestyd aan buitelandse digters toegeken word terwyl hulle as "debutante" gereken word. Rien Vroegindeweij suggereer in sy brief dat die "Rotterdamse-aand", waartydens hy en ander Nederlandse digters sou optree, in wese gaan "om gemeentesubsidie veilig te stellen". (Die volledige brief is te lees by "Reuring rond Rotterdamse Avond PIR?")
Ai, lyk my die probleme wat ons tans ondervind met die finalisering van ons eie fees einde November is maar 'n vulletjie in vergeleke hiermee …
Mag jou eie "glorietye" hierdie week veelvuldig en grensloos wees. Kuier lekker rond op die webblad (ons webmeester vertel dat daar sommer 'n hele aantal besonderse items binne enkele dae bygevoeg gaan word!) en raak opgewonde oor die digkuns.